Det skal være slut med at slippe med bødestraf, hvis man kører alt, alt for stærkt på de danske veje. Sådan lød det i februar fra regeringen, der med et lovforslag vil sende de såkaldte vanvidsbilister direkte i fængsel i 20 dage og tage kørekortet fra dem i tre år.

- Jeg tror, det vil have en effekt, når vi sender sådan et signal: Nu får du ikke bare en bøde. Du ryger direkte i fængsel, sagde transportminister Benny Engelbrecht (S) til DR.

På Fyn har der de senere år været adskillige eksempler på trafikanter, der ville være blevet ramt af lovforslaget. Blandt andet blev en fynsk mand i efteråret straffet for en køretur, som ifølge anklageren bød på overtrædelser af stort set hele færdselsloven.

Avisen har fået aktindsigt hos Fyns Politi og kan derfor vise en 16 minutter lang video, som en motorcykelbetjent optog, mens han en sommerdag i 2018 fulgte bilisten i en hæsblæsende jagt med hastigheder på helt op mod 225 km/t.